Hesari uutisoi tänään, että Uudenmaaan TE -toimiston työllisyysmäärärahat ovat loppuneet. Yhteensä 150 miljoonan potti on käytetty puolessa vuodessa. Työttömiä TE-keskuksen alueella on tällä hetkellä noin 90.000 henkilöä.

Uutinen on sinänsä tässä vallitsevassa taantumassa aivan odotettu ja normaali. Pieni ihmetys kuitenkin herää siksi, että koko ajan väki muuttaa enenevässä määrin Uudellemaalle ja Helsingin seudulle, Suomen ainoaan "metropoliin".

Muuttoliikkeen sanotaan syntyvän työpaikkojen perässä. Siihen kannustetaan lähes poikkeuksetta monin eri tavoin. Viimeisin esitys oli aivan hiljattain, ihmisten pitäisi suosia vuokra-asumista, jotta olisivat valmiimpia muuttamaan työn perässä paikkakunnalta toiselle.

Minkä työn? Ja miksi kaiken työn pitäisi sijaita juuri Helsingin seudulla, jossa on ennestään 90.000 työtöntä?

Muuttajille pitää koko ajan rakentaa asuntoja ja uutta infraa, kun samanaikaisesti niitä jää muualle käyttämättömiksi. Olisiko viimein aika entistä tehokkaammin alkaa muuttaa työpaikkoja ihmisten sijaan? Samalla säilyttäisimme koko arvokkaan maamme asuttuna ja toimintakykyisenä.

Niin kauan kuin nykyinen keskittämispolitiikka jatkuu, meillä tulee olemaan kaksi isoa ongelmaa. Ensimmäinen ongelma on väen pakkautuminen Uudellemaalle ja siitä johtuvat loppumattomat ongelmat asumisen ja elämisen sietämättömänä kalleutena heikoimmin ansaitsevalle väestönosalle. Toinen ongelma on suuren osan maastamme autioitumisessa, josta myös aiheutuu suuria taloudellisia menetyksiä kiinteitöjen arvonmenetyksinä sekä rakennetun infran korjaustarpeena ja vajaakäyttönä.

On selvää, että mitä vähemmän ihmisiä alueella asuu, sitä kalliimmaksi heidän asumisensa tulee niin yhteiskunnalle kuin asukkaille itselleenkin. Kaikesta huolimatta osa ihmisistä kuitenkin tulee tulevaisuudessakin asumaan kaikkialla Suomen alueella, suurelta osin erilaisten töitten takia. Lisäksi osa ihmisistä ei vain yksinkertaisesti halua asua kaupungeissa.

Maata kannattaisi siis mieluummin kehittää kaikilta osin, eikä sulloa ihmisiä pieneen osaan suurta maata.